
			CAPÍTOL 1

			Em diuen Lluís, sóc un superheroi i m’encanten els desafiaments. Això ens passa a quasi tots els superherois: si no hi ha malvats que derrotar o gent a qui salvar, ens avorrim.

			A veure, no vull dir que estiguem tot el dia enfrontant-nos al mal; també fem altres coses. Com ara, anar a escola, parar la taula, desparar la taula, veure la tele un poc, fer els deures, jugar amb la colla d’amics… I tot això està molt bé (bé, els deures no tant, però t’hi acostumes). Però el que realment ens motiva de veritat, als superherois, és usar els poders que tenim contra els nostres arxienemics. I quan aquests se’n van de vacances o es posen malalts o, simplement, no tenen temps per a tramar plans malvats perquè estan molt ocupats netejant casa o fent el dinar…, no ho sé, és com si ens faltara alguna cosa.

			És el que em passa amb Noir, el bruixot intergalàctic. És el meu arxenemic principal. Però, no sé per què, últimament ni m’ataca ni intenta cap maldat de les seues com robar monuments o controlar la Lluna. Ha desaparegut.

			He estat preguntant per ell, per veure si és que està malalt o li passa res, perquè, francament, em té preocupat. La iaia Ruth (que també és superheroïna) també ha indagat sobre el tema. I resulta que no li passa res, que es troba perfectament. Això sí, li ha canviat un poc la vida, perquè la seua neboda Natàlia ha anat a passar les vacances amb ell. Potser per això ha deixat de fer el mal. I clar, com que està cuidant de la neboda no deu tindre temps per a res més.

			De manera que a la iaia, que em veia tan desesperat per no poder lluitar contra l’arxienemic de sempre, l’altre dia se li va ocórrer una idea.

			—Escolta Lluís, i si ens apuntem al Gran Concurs de Supervehicles d’enguany? Podríem formar equip amb la teua amiga Llúcia i provar-hi sort. De segur que és molt divertit: hem de fabricar un vehicle especial amb el qual participarem en la gran carrera… Què et pareix?

			Li vaig dir que em pareixia una idea genial i, de seguida, vaig anar a contar-ho a Llúcia, que també és superheroïna. Bip, el meu robot, m’hi va acompanyar. Li encanta aprofitar qualsevol oportunitat per a visitar Clarissa, la robot de Llúcia. S’han fet inseparables últimament… No ho sé, em fa la sensació que s’han enamorat.

			Mentre Bip i Clarissa parlaven de les seues coses, jo explicava a Llúcia la idea del Gran Concurs. Mentre m’escoltava, el seu somriure s’anava eixamplant cada vegada més.

			—Aleshores, voleu que forme equip amb vosaltres per a participar en la prova? —va preguntar emocionada quan vaig acabar l’explicació—. De veres?

			—Clar que sí! Junts serem imbatibles —vaig dir jo. 

			La il·lusió de Llúcia em va fer sentir molt orgullós. Que contenta que s’havia posat! Es notava que l’entusiasmava formar part del meu equip.

			Però el que va dir a continuació em va pegar tort, com si m’hagueren tirat un poal d’aigua freda al cap.

			—Què bé, Lluís! Sempre he volgut participar en el Gran Concurs de Supervehicles. Per fi podré conéixer Súper Sergi, el guanyador de les tres últimes edicions! És el meu ídol… La persona que més admire del món.

			Vaig intentar fer un somriure, però crec que em va eixir més bé una carassa.

			—No és per a tant —vaig remugar—. A més, si hi participem serà per intentar guanyar a Súper Sergi, no per a fer-nos tots amics.

			—Sí, sí, ja ho sé, però és que em sembla tan increïble… Parlarem amb ell! El veurem cada dia! No és emocionant?

			En aquell moment vaig pensar que, potser, participar en el Gran Concurs no era tan bona idea. Total, si Llúcia només havia d’estar pendent d’aquell presumit de Súper Sergi… no valia la pena!

			Però, de seguida, m’ho vaig pensar millor. Aquella podia ser la meua oportunitat per a demostrar a Llúcia que jo podia ser tan bo com Súper Sergi. Tant o millor. Si guanyàvem el concurs, ella deixaria d’admirar-lo tant. S’adonaria que no era tan genial.

			Vaig intentar recordar tot el que havia sentit dir sobre Súper Sergi. En el món dels superherois infantils era molt conegut perquè havia guanyat un grapat de carreres. Sempre participava amb el mateix equip: Súper Gos, que era la seua mascota, i Súper M. A., que en realitat volia dir Súper Millor Amic. Súper Gos tenia un superpoder repugnant que consistia a vomitar hamburgueses quan l’atacaven. Podia trencar el cap a qui fóra amb una «hamburguesada». Pel que fa a Súper Millor Amic… No tenia superpoders coneguts, però sí un gat robòtic que es deia Cat 3 000 i que era més intel·ligent que mil ordinadors junts.

			El poder principal de Súper Sergi, segons el que m’havien contat, era la ultravelocitat. Podia córrer més de pressa que ningú, com si li hagueren posat un motor turbo. I podia transferir una part d’aquesta velocitat supersònica a un vehicle perquè fóra ràpid com una bala. No era just! Amb aquella habilitat, sempre guanyava les carreres.

			Mentre pensava en aquelles coses, Llúcia continuava aplaudint i saltant per tota l’habitació, contentíssima.

			—Serà meravellós! —cantussejava—. El Gran Concurs! Súper Sergi! Serà la millor experiència de ma vida!

			—Llúcia, no te’n passes —vaig protestar sense poder contindre’m—. Si tant t’agrada Súper Sergi, potser hauries d’apuntar-te en el seu equip i no en el meu.

			Llúcia es va parar en sec i em va mirar als ulls, sorpresa.

			—Però què dius? Ell ja té un equip. I, a més, ell no és amic meu i tu sí que ho ets.

			—Ja, però si t’agrada tant aquest Súper Sergi, potser vols que guanye ell i no nosaltres —vaig insistir, emprenyat—. Pensa-t’ho bé, perquè per culpa teua podríem perdre.

			Llúcia va posar els braços en ansa, indignada.

			—Però com t’atrevixes a posar en dubte la meua professionalitat? Sóc una superheroïna i si m’apunte a una carrera és per intentar guanyar-la, no per deixar que la guanyen uns altres. Em pot eixir millor o pitjor la jugada, però sempre tinc mentalitat de campiona.

			—Me n’alegre —vaig dir, una miqueta més tranquil—. Aleshores ja ho tenim clar. Diré a la iaia que ens inscriga als tres en la competició.

			Vaig sentir una tos metàl·lica als meus peus. Era Bip.

			—Com que «als tres»? —va preguntar—. I què passa amb Clarissa i amb mi?

			—Sí —va dir Clarissa amb els braços en ansa, igual com s’havia posat Llúcia feia un moment—. Què passa amb nosaltres? No ens podeu deixar fora, és massa emocionant.

			—Tenen raó —va dir Llúcia—. Ells també han de participar al concurs. S’ho mereixen… Ens han ajudat molt en les últimes aventures.

			—D’acord. Ens hi apuntarem els cinc —vaig acceptar jo—. La iaia Ruth, tu i jo, Bip i Clarissa. Entre tots formem un bon grup, no creus?

			—El millor del món —va dir Llúcia tota convençuda mentre somreia—. Què es preparen Súper Sergi i els seus amics… Aquesta vegada ho tindran més difícil que mai per a guanyar!

		

	
		
			CAPÍTOL 2

			L’endemà ens vam reunir Llúcia, la iaia i jo per a començar a fabricar el vehicle de la carrera. És una de les condicions que han de complir tots els participants del Gran Concurs: s’han de construir un supervehicle propi.

			Jo em sentia molt segur de mi mateix, perquè si hi ha una cosa que se’m dóna bé, a part de lluitar contra els supermalvats, és construir coses. I per a això, justament, tinc un superbraç mecànic que es pot convertir en qualsevol tipus de ferramenta.

			Doncs bé, jo em pensava que no tindríem cap problema amb el supervehicle. Fins que Llúcia i la iaia Ruth van començar a discutir.

			—Jo crec que hauríem de posar-li una hèlix turbo —va dir la iaia—. Tindrem una espècie de superhelicòpter ultraràpid.

			—Doncs jo pense que li hem de posar unes veles solars —va opinar Llúcia—. Són més originals i més ecològiques. No contaminen i no gasten combustible!

			—El combustible no és un problema —va assegurar la iaia amb un somriure de superioritat—. Que no saps que la supercàrrega energètica és un dels meus poders més importants? No ens quedarem mai sense energia, de manera que per això no et preocupes.

			—Però una hèlix turbo farà molt de soroll —es va queixar Llúcia—. I jo odie el soroll!

			—Tu què en dius, Lluís? —va preguntar la iaia encreuant els braços.

			Vaig engolir saliva. Quin embolic! No sabia a qui recolzar, si a la iaia o a Llúcia. Fera el que fera, una d’elles s’enfadaria. Quin problema!

			—Jo vote per posar-li quatre monopatins voladors dels meus a la part de baix —vaig dir, diplomàtic—. Així, podrem aterrar en qualsevol superfície: terra, mar o aire. Bé, en l’aire no s’aterra… ja m’enteneu. Serà un vehicle amfibi.

			—Sí, sí, això està molt bé —va dir Llúcia impacient—. Però tu què preferixes, les veles solars o la turbohèlix?

			Quedava clar que no pararien fins que els donara una opinió.

			—Doncs… no ho sé. Per què no li posem les dues coses?

			—No. Les dues coses no —va dir la iaia, molesta—. Tampoc cal exagerar. Lluís, no em digues que una hèlix ben bonica no t’agradaria…

			—Les… Les veles! —vaig balbucejar per acabar amb el conflicte.

			M’agradaven més que l’hèlix, la veritat. I, a més, era el que Llúcia volia.

			Però en dir-ho vaig sentir un poc de pena per la iaia. Quasi se li ompliren els ulls de llàgrimes del disgust. De totes maneres, va acceptar la derrota amb molta esportivitat.

			—Està bé. Veles seran —va sospirar—. Però amb una condició… la decoració de l’interior del vehicle, me l’heu de deixar a mi.

			Llúcia i jo ens miràrem alarmats. Ja sabíem què volia dir allò: drapets per ací, coixins de punt de ganxo per allà… m’esborronava només de pensar-ho. Malgrat tot, Llúcia, que no volia abusar de la situació, ho va acceptar en un girar d’ulls.

			—Molt bé, Ruth —va dir—. Tu t’encarregues de la decoració.

			A la iaia, se li va il·luminar la cara.

			—Perfecte! Au va! Anem per faena… Primer, en farem els plànols.

			Aquell dia, que era dissabte, ens vam passar tot el matí i tota la vesprada treballant en el supervehicle. El meu amic Enric em va telefonar per a anar a sa casa a jugar a videojocs, però li vaig dir que no podia. Ho havíem de tindre tot preparat com més prompte millor! Calia tindre el supervehicle acabat per poder inscriure’s en el concurs, i el termini finalitzava diumenge.

			Primer, vam muntar els quatre monopatins voladors. En acabant, vam construir una càpsula aprofitant la vella caravana que solia usar la iaia per a fer càmping. Finalment, vam instal·lar les veles solars de Llúcia. La veritat és que, una vegada acabat, el tres vam pensar que el vehicle s’havia quedat espectacular.

			—Quina llàstima que Bip i Clarissa no ho puguen veure! —va dir Llúcia—. On es deuen haver ficat? No han aparegut en tot el dia.

			—M’han dit que se n’anaven a pegar una volta pel recinte del concurs —li vaig recordar jo—. Quasi tots els altres vehicles ja hi estan

